**Trestia**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Iubito, lasă să adie vântul

în cercuri tot mai mici!

Și dacă vei simți cum te-ncovoaie…

Să nu te sperii însă,

altfel te vei rupe,

(va fi un vânt călduț

și mult prea blând)

permite-i doar, ușor, să te îndoaie!

E numai un vârtej

ce-ncearcă a te smulge

din locul ce-a simțit

că nu-ți mai place,

e-un simplu vânt ce te-nțelege

atuncea când te-ndoi,

se teme dar nu renunță,

căci știe bine

locul tău și-al lui e-n nori.

– Ce vânt prostuț!

(Spui tu descurajându-l)

Cum poți să crezi

că-s într-atâta de naivă,

s-accept că va veni o zi

când tu vei deveni taifun?

Tu chiar nu bănuiești

că îmi amintești

de fostul meu "vânt bun"?

Atunci, durerea care sfâșie

pătrunde într-un vântișor sleit

și-l ridică spre înalturi triste

de propriile-i lacrimi însoțit.